De ce nu au fost eliminate păcănelele din toate localitățile cu mai puțin de 15.000 de locuitori. Legea a fost scrisă prost
După ce s-au lăudat că scot păcănelele în afara localităților mici, parlamentarii și-au dat seama că multe săli cu aparate de joc încă mai funcționează pentru că legea a fost scrisă prost.
Textul adoptat în aprilie a lăsat posibilitatea sălilor cu aparate de tip slot-machine să funcționeze și acolo unde erau mai puțin de 15.000 de locuitori. În multe situații, chiar primarii au obținut adeverințe, care atestă că în localitate, trăiesc mai mulți cetățeni. Astfel de fapte, vor fi de acum incriminate și pedepsite cu închisoarea.
Legea cu care parlamentarii s-au lăudat că vor scoate păcănelele în afara localității le lasă posibilitatea primarilor să elibereze adeverințe cum că au peste 15.000 de locuitori. Apoi pot da undă verde sălilor de pariuri. La Breaza, de pildă, adeverința obținută de primar contrazice datele ultimului recensământ al populației și nimeni nu-l poate contrazice.
Bogdan Novac, primarul orașului Breaza: „Primăriile nu stabilesc numărul populației. La o simplă accesare a sitului INS observăm că la ultima actualizare la data de 5 aprilie 2024 populația orașului Breaza era de 15.316 locuitori. În orice localitate datele populației evoluează fie pozitiv, fie negativ”.
Această prevedere din lege a fost speculată în multe localități din țară, acolo unde nu au dispărut sălile de joc cu aparate de tip slot-machine. De acum, un primar care falsifică datele legate de numărul de locuitori riscă închisoarea. La fel și un patron care folosește o adeverință falsă.
Prevederile au fost incluse peste noapte într-o inițiativă de modificare a codului penal venită de la Senat, care se referea inițial la cei ce conduc fără permis tractoare sau tramvaie pe drumurile publice.
Bogdan Rodeanu, deputat USR: „Este un proiect ca agheasma - te unge la suflet, dar nu te vindecă nici de răceală nici de flagelul păcănelelor”.
Antonio Andrușceac, deputat AUR: „I-ați scos de acolo de unde nu prea aveau profit, din localitățile sub 15.000 și i-ați trimis în localitățile mari, unde au profit. În momentul în care noi vorbim, primari din localități sub 15.000 de locuitori merg și iau o hârtie de la Primărie prin care se adeverește că sunt amplasate în județ sau într-o comună cu peste 15.000 de locuitori”.
În același proiect a mai fost introdusă o prevedere prin care tulburarea liniștii locatarilor dintr-o casă sau dintr-un bloc se pedepsește cu închisoarea până la trei ani. Declarativ, legea este menită să îi protejeze pe cei deranjați de vecinii care ascultă muzică tare, le lovesc mașinile ori le inundă repetat casele pentru a-i determina să se mute. Opoziția a acuzat că textul este foarte vag.
Mihai Badea, deputat USR: „Ce înseamnă tulburare de posesie că nu se detaliază, nu se spune ce înțelegi prin tulburare de posesie. Când vine cineva și îți ocupă locuința, când vine cineva și te deranjează. Trebuie clarificat acest articol, nu putem lăsa la interpretarea judecătorului”.
Modificările intră în vigoare după ce sunt promulgate de șeful statului.